Oʻzbekiston taekvondo akademiyasi va ixtisoslashtirilgan taekvondo markazlari faoliyatini tashkil etish chora-tadbirlari toʻgʻrisida
(resolution, 2024-05-10)

Oʻzbekiston Respublikasi Prezidentining “Taekvondo (WT) sport turini yanada rivojlantirish chora-tadbirlari toʻgʻrisida” 2022-yil 29-iyuldagi PQ-337-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Taekvondo (WT) sport turini yanada rivojlantirish chora-tadbirlari toʻgʻrisida” 2022-yil 29-iyuldagi PQ-337-son qaroriga muvofiq Oʻzbekiston taekvondo (WT) assotsiatsiyasi tizimida Oʻzbekiston taekvondo akademiyasini hamda 2023-2024-yillarda hududlarda 14 ta ixtisoslashtirilgan taekvondo markazlari tashkil etish toʻgʻrisidagi taklifga rozilik berilganligi maʼlumot uchun qabul qilinsin. 2. Quyidagilar: a) Oʻzbekiston taekvondo akademiyasining asosiy vazifalari etib: taekvondo (WT) boʻyicha milliy terma jamoalar (kattalar, yoshlar, oʻsmirlar yosh toifalari sportchilari, shuningdek sport faxriylari) aʼzolarining jismoniy rivojlanishi, jismoniy tayyorgarligi, funksional holati, texnik-taktik va psixologik tayyorgarligini oʻrganish; taekvondo (WT) boʻyicha milliy terma jamoalarni xalqaro musobaqalarga tayyorlashda ularga amaliy va ilmiy-metodik jihatdan koʻmaklashish; taekvondo (WT) boʻyicha ilgʻor tajribalarni oʻrganish va mamlakatimizda joriy etish boʻyicha tavsiyalar ishlab chiqish, xorijiy mamlakatlarning yetakchi muassasalari bilan xalqaro aloqalarni rivojlantirish; taekvondo (WT) boʻyicha ilmiy-uslubiy tavsiyanomalar, oʻquv-qoʻllanmalar, darsliklarni nashrga tayyorlash va chop etish; b) ixtisoslashtirilgan taekvondo markazlarining asosiy vazifalari etib: respublika va xalqaro musobaqalarda qatnashish uchun sport zaxirasini hududiy terma jamoalar tarkibiga tayyorlash; hududiy terma jamoalar aʼzolarining respublika va xalqaro musobaqalarda ishtirok etishi uchun zarur boʻlgan mahorati va koʻnikmalari chuqur rivojlantirilishini taʼminlash; sport zaxirasini sifatli tayyorlash uchun zarur tashkiliy, oʻquv-metodik, psixologik-pedagogik, tibbiy-biologik va moddiy-texnik shart-sharoitlar yaratish belgilansin. 3. Belgilab qoʻyilsinki, Oʻzbekiston taekvondo akademiyasi va ixtisoslashtirilgan taekvondo markazlari Oʻzbekiston taekvondo (WT) assotsiatsiyasi tizimida muassasa shaklidagi nodavlat notijorat tashkiloti hisoblanadi. Oʻzbekiston Respublikasi Yoshlar siyosati va sport vazirligi Oʻzbekiston taekvondo (WT) assotsiatsiyasi bilan birgalikda uch oy muddatda Oʻzbekiston taekvondo akademiyasi va ixtisoslashtirilgan taekvondo markazlarining ustavlari tasdiqlanishini va belgilangan tartibda davlat roʻyxatidan oʻtkazilishini taʼminlasin. 4. Oʻzbekiston Respublikasi Mudofaa vazirligi Yoshlar siyosati va sport vazirligi, Davlat aktivlarini boshqarish agentligi, Oʻzbekiston taekvondo (WT) assotsiatsiyasi bilan birgalikda Toshkent viloyati, Chirchiq shahri, Arancha qoʻrgʻoni manzilidagi Mudofaa vazirligiga tegishli bino va inshootlarning bir qismini (tibbiyot punkti, 56 oʻrinli mehmonxona, 100 oʻrinli yotoqxona, 7 ta oʻquv-sinf xonasi, 2 ta konferensiyalar zali va boshqalar), shuningdek, Butunjahon “Kukkiwon” taekvondo akademiyasi namunasi boʻyicha sport zalini qurish uchun ushbu hududdan tegishli yer maydonini Oʻzbekiston taekvondo akademiyasiga ajratish choralarini koʻrsin. 5. Oʻzbekiston Respublikasi Prezidentining “Taekvondo (WT) sport turini yanada rivojlantirish chora-tadbirlari toʻgʻrisida” 2022-yil 29-iyuldagi PQ-337-son qaroriga muvofiq Oʻzbekiston taekvondo akademiyasini innovatsion texnologiyalarga asoslangan, qimmat boʻlmagan, energiya tejovchi va tez barpo etiladigan yengil konstruksiya va materiallardan qurish ishlarini 2023-yil 1-sentabrga qadar yakunlash va foydalanishga topshirish belgilanganligi maʼlumot uchun qabul qilinsin. 6. Quyidagilar: a) Iqtisodiyot va moliya vazirligi Yoshlar siyosati va sport vazirligi hamda Toshkent viloyati hokimligi bilan birgalikda Oʻzbekiston taekvondo akademiyasi hududida sport zal qurish hamda mavjud bino va inshootlarni rekonstruksiya qilish boʻyicha: loyiha-smeta hujjatlarini ishlab chiqish bilan bogʻliq xarajatlarni — 2023-yilda ijtimoiy va ishlab chiqarish infratuzilmasini rivojlantirish dasturi doirasida sport obyektlarining loyiha-qidiruv ishlariga ajratilgan mablagʻlar hisobidan; qurilish-montaj va jihozlash ishlarini — 2023-yilda ijtimoiy va ishlab chiqarish infratuzilmasini rivojlantirish dasturi doirasida iqtisod qilingan va taqsimlanmagan mablagʻlar hisobidan moliyalashtirsin. b) Oʻzbekiston Respublikasi Sport vazirligi Mudofaa vazirligi, Oʻzbekiston Milliy olimpiya qoʻmitasi va Oʻzbekiston taekvondo (WT) assotsiatsiyasi bilan birgalikda belgilangan muddatlarda Butunjahon “Kukkiwon” taekvondo akademiyasining tavsiyalari asosida Oʻzbekiston taekvondo akademiyasi faoliyatini 2023-yil 1-sentabrdan boshlab yoʻlga qoʻyish choralarini koʻrsin. 7. Oʻzbekiston Milliy olimpiya qoʻmitasi, Oʻzbekiston Respublikasi Yoshlar siyosati va sport vazirligi, Oʻzbekiston taekvondo (WT) assotsiatsiyasi va Toshkent viloyati hokimligi bilan birgalikda Oʻzbekiston Milliy olimpiya qoʻmitasiga tegishli Toshkent viloyati, Boʻstonliq tumani, Chimyon MFY manzilida joylashgan “Aziya-Chimgan” mehmonxonasini Oʻzbekiston taekvondo akademiyasiga belgilangan tartibda bepul oʻtkazib bersin. Bunda, Oʻzbekiston taekvondo (WT) assotsiatsiyasi tomonidan Yoshlar siyosati va sport vazirligi, Oʻzbekiston Milliy olimpiya qoʻmitasi va Toshkent viloyati hokimligi bilan birgalikda sportchilarning oʻquv-yigʻin mashgʻulotlarini oʻtkazish bazasi tashkil etiladi. 8. 2023-2024-yillarda Qoraqalpogʻiston Respublikasi, viloyatlar va Toshkent shahrida ixtisoslashtirilgan taekvondo markazlarini tashkil etish rejasi ilovaga muvofiq tasdiqlansin. 9. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: har yili ixtisoslashtirilgan taekvondo markazlari faoliyatini qoʻllab-quvvatlash, sportchilarning hududiy, respublika va xalqaro sport musobaqalarida ishtirok etishi uchun hududiy sport va ommaviy jismoniy tarbiya tadbirlarining kalendar rejasiga tegishli takliflarni Sport vazirligiga taqdim etsin; 2023-yil 1-fevralga qadar ilovaga muvofiq hududlarda ixtisoslashtirilgan taekvondo markazlarini tashkil etish uchun belgilangan tartibda foydalanilmayotgan boʻsh binolarni Oʻzbekiston taekvondo (WT) assotsiatsiyasining hududiy boʻlinmalariga vaqtinchalik foydalanish uchun bepul ajratish va belgilangan muddatlarda mazkur markazlar faoliyatini yoʻlga qoʻyish choralarini koʻrsin. 10. Oʻzbekiston Respublikasi Sport vazirligi Oʻzbekiston taekvondo (WT) assotsiatsiyasi bilan birgalikda: ixtisoslashtirilgan taekvondo markazlarining turli darajadagi musobaqalar va oʻquv-mashq yigʻinlari sport tadbirlari rejasini belgilangan muddatlarda tasdiqlash; trenerlar tarkibi va oʻquvchi-sportchilarning taekvondo boʻyicha yetakchi xorijiy markazlar va maktablarda stajirovkadan oʻtishini tizimli asosda tashkil etish; ixtisoslashtirilgan taekvondo markazlarini zarur oʻquv-metodik adabiyotlar bilan taʼminlash; ixtisoslashtirilgan taekvondo markazlari sportchilari tayyorgarligining sifatini muntazam ravishda monitoring qilib borish va zarur hollarda tayyorgarlik jarayoniga tegishli oʻzgartirishlar kiritish choralarini koʻrsin. 11. Oʻzbekiston Respublikasi Yoshlar siyosati va sport vazirligi, Mudofaa vazirligi, Oʻzbekiston taekvondo (WT) assotsiatsiyasining: Oʻzbekiston taekvondo akademiyasiga fuqarolarni, shu jumladan chet el fuqarolarini toʻlov-kontrakt asosida ularning kasbiy mahorati va malakasini oshirish uchun qabul qilish; Oʻzbekiston taekvondo (WT) assotsiatsiyasi raisi, Oʻzbekiston taekvondo akademiyasi direktori va Oʻzbekiston taekvondo akademiyasining Trenerlar kengashi aʼzolari lavozimini harbiy xizmatchi maqomiga tenglashtirish toʻgʻrisidagi takliflari maʼqullansin. Oʻzbekiston Respublikasi Yoshlar siyosati va sport vazirligi uch oy muddatda Oʻzbekiston taekvondo (WT) assotsiatsiyasi tomonidan Oʻzbekiston taekvondo akademiyasida sportchi, trener va boshqa mutaxassislarning kasbiy mahoratini oshirish tartibi, tinglovchilar kontingenti va oʻqitish grafigi tasdiqlanishini taʼminlasin. 12. Oʻzbekiston Milliy teleradiokompaniyasi, Oʻzbekiston Milliy axborot agentligiga Oʻzbekiston taekvondo akademiyasi va ixtisoslashtirilgan taekvondo markazlari faoliyati tashkil etilishining mazmun-mohiyati va amaliy ahamiyatini yoritishga oid teleradiodasturlar, taekvondo va parataekvondo boʻyicha sportchilar, trenerlar, trener-seleksionerlar, hakamlarning kasbiy mahorati va malakasini oshirish faoliyati haqida maxsus koʻrsatuv va maqolalar tayyorlash tavsiya etilsin. 13. Mazkur qarorning bajarilishini nazorat qilish yoshlar siyosati va sport vaziri A.I. Ikramov zimmasiga yuklansin.